CELEX: 22010D0563
Language: el
Date: 2010-05-17 00:00:00
Title: 2010/563/ΕΕ: Απόφαση αριθ. 2/2010 του Κοινού Συμβουλίου Cariforum-ΕΕ που ιδρύθηκε με τη συμφωνία οικονομικής εταιρικής σχέσης μεταξύ των κρατών Cariforum, αφενός και της Ευρωπαϊκής Κοινότητας και των κρατών μελών της, αφετέρου, της 17ης Μαΐου 2010 , σχετικά με την έκδοση του εσωτερικού κανονισμού διευθέτησης διαφορών και του κώδικα δεοντολογίας των διαιτητών και διαμεσολαβητών

21.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 247/76
            
         ΑΠΌΦΑΣΗ αριθ. 2/2010 ΤΟΥ ΚΟΙΝΟΫ ΣΥΜΒΟΥΛΊΟΥ CARIFORUM-ΕΕ ΠΟΥ ΙΔΡΫΘΗΚΕ ΜΕ ΤΗ ΣΥΜΦΩΝΊΑ ΟΙΚΟΝΟΜΙΚΉΣ ΕΤΑΙΡΙΚΉΣ ΣΧΈΣΗΣ ΜΕΤΑΞΫ ΤΩΝ ΚΡΑΤΏΝ CARIFORUM, ΑΦΕΝΌΣ ΚΑΙ ΤΗΣ ΕΥΡΩΠΑΪΚΉΣ ΚΟΙΝΌΤΗΤΑΣ ΚΑΙ ΤΩΝ ΚΡΑΤΏΝ ΜΕΛΏΝ ΤΗΣ, ΑΦΕΤΈΡΟΥ
   της 17ης Μαΐου 2010
   σχετικά με την έκδοση του εσωτερικού κανονισμού διευθέτησης διαφορών και του κώδικα δεοντολογίας των διαιτητών και διαμεσολαβητών
   (2010/563/ΕΕ)
   ΤΟ ΚΟΙΝΟ ΣΥΜΒΟΥΛΙΟ CARIFORUM-ΕΕ,
   Έχοντας υπόψη τη συμφωνία οικονομικής εταιρικής σχέσης μεταξύ των κρατών Cariforum, αφενός, και της Ευρωπαϊκής Κοινότητας και των κρατών μελών της, αφετέρου (εφεξής «συμφωνία»), που υπογράφηκε στο Bridgetown του Μπαρμπάντος στις 15 Οκτωβρίου 2008, και ιδίως το άρθρο 216 και το άρθρο 221 παράγραφος 2,
   ΑΠΟΦΑΣΙΖΕΙ:
   Άρθρο 1
   Ο εσωτερικός κανονισμός διευθέτησης διαφορών και ο κώδικας δεοντολογίας των διαιτητών και διαμεσολαβητών, στο πλαίσιο της συμφωνίας, παρατίθενται στο παράρτημα I και ΙΙ αντιστοίχως.
   Άρθρο 2
   Η Ευρωπαϊκή Ένωση αναλαμβάνει τις δαπάνες που προκύπτουν από όλα τα οργανωτικά θέματα τα οποία αφορούν διαβουλεύσεις, διαμεσολάβηση και διαιτησία, με εξαίρεση τις αμοιβές και τις δαπάνες για διαιτητές και διαμεσολαβητές, οι οποίες θα επιμερίζονται (1).
   Άρθρο 3
   Η παρούσα απόφαση αρχίζει να ισχύει στις 17 Μαΐου 2010.
   
      Μαδρίτη, 17 Μαΐου 2010.
      
         
            Για τα κράτη Cariforum
         
         M. McCLEAN
      
      
         
            Για την Ευρωπαϊκή Ένωση
         
         K. DE GUCHT
      
   
   
      (1)  Η αμοιβή των υπαλλήλων, των εκπροσώπων ή των συμβούλων κάθε συμβαλλόμενου μέρους οι οποίοι συμμετέχουν στην οργάνωση των ακροάσεων δεν συγκαταλέγεται στις δαπάνες που προκύπτουν από οργανωτικά θέματα.
   
      ΠΑΡΑΡΤΗΜΑ I
      
         ΕΣΩΤΕΡΙΚΟΣ ΚΑΝΟΝΙΣΜΟΣ ΔΙΕΥΘΕΤΗΣΗΣ ΔΙΑΦΟΡΩΝ
         Άρθρο 1
         Γενικές διατάξεις
         1.   Στο μέρος III (αποτροπή και διευθέτηση διαφορών) της συμφωνίας και στο πλαίσιο του παρόντος εσωτερικού κανονισμού:
         
                     —
                  
                  
                     ως «σύμβουλος» νοείται το άτομο που προσλαμβάνεται από συμβαλλόμενο μέρος για να του παρέχει συμβουλές ή συνδρομή κατά τη διαδικασία στο πλαίσιο της ειδικής ομάδας διαιτησίας,
                  
               
                     —
                  
                  
                     ως «βοηθός» νοείται το άτομο το οποίο, ενόψει του διορισμού μέλους της ειδικής ομάδας διαιτησίας, διεξάγει έρευνα ή επικουρεί το μέλος,
                  
               
                     —
                  
                  
                     ως «καταγγέλλον μέρος» νοείται το συμβαλλόμενο μέρος το οποίο ζητεί τη σύσταση ειδικής ομάδας διαιτησίας βάσει του άρθρου 207 της συμφωνίας,
                  
               
                     —
                  
                  
                     ως «μέρος κατά του οποίου στρέφεται η καταγγελία» νοείται το μέρος που φέρεται ότι παρέβη τις διατάξεις του άρθρου 203 της συμφωνίας,
                  
               
                     —
                  
                  
                     ως «ειδική ομάδα διαιτησίας» νοείται η ειδική ομάδα που συγκροτείται βάσει του άρθρου 207 της συμφωνίας,
                  
               
                     —
                  
                  
                     ως «εκπρόσωπος συμβαλλόμενου μέρους» νοείται ο υπάλληλος ή οποιοδήποτε πρόσωπο που ορίζεται από κυβερνητική υπηρεσία ή οργανισμό ή από κάθε άλλο δημόσιο φορέα ενός μέρους,
                  
               
                     —
                  
                  
                     ως «ημέρα» νοείται η ημερολογιακή ημέρα, εκτός αν ορίζεται διαφορετικά.
                  
               2.   Το μέρος κατά του οποίου στρέφεται η καταγγελία βαρύνεται με την υλικοτεχνική διαχείριση των διαδικασιών επίλυσης της διαφοράς, και ιδίως με την οργάνωση των ακροάσεων, εκτός αν συμφωνηθεί διαφορετικά.
         3.   Την πρώτη Δευτέρα κάθε Δεκεμβρίου τα μέρη ανταλλάσσουν κατάλογο στον οποίο προσδιορίζονται οι ημερομηνίες των επίσημων αργιών και των μη εργάσιμων ημερών τους για το επόμενο έτος. Αν μια περίοδος που αναφέρεται στον παρόντα εσωτερικό κανονισμό λήγει σε επίσημη αργία ή μη εργάσιμη ημέρα οποιουδήποτε μέρους, η περίοδος θεωρείται ότι λήγει την επόμενη εργάσιμη ημέρα. Κανένα έγγραφο, καμία κοινοποίηση και αίτηση οποιουδήποτε είδους δεν θεωρείται ότι παρελήφθη σε επίσημη αργία ή μη εργάσιμη ημέρα.
         Άρθρο 2
         Κοινοποιήσεις
         1.   Τα μέρη και η ειδική ομάδα διαιτησίας διαβιβάζουν οποιαδήποτε αίτηση, ανακοίνωση, γραπτό υπόμνημα ή άλλο έγγραφο με ηλεκτρονικό ταχυδρομείο· την ίδια ημέρα αποστέλλουν αντίγραφο με φαξ, με συστημένο ταχυδρομείο, με ταχυμεταφορά, με παράδοση επί αποδείξει ή με οποιοδήποτε άλλο μέσο τηλεπικοινωνιών που αποδεικνύει την αποστολή. Το μήνυμα ηλεκτρονικού ταχυδρομείου θεωρείται ότι έχει παραληφθεί την ημέρα της αποστολής του, εκτός αν αποδειχθεί διαφορετικά.
         2.   Κάθε μέρος παρέχει στο άλλο μέρος και σε όλους τους διαιτητές ηλεκτρονικό αντίγραφο κάθε γραπτού υπομνήματός του. Παρέχεται επίσης και αντίγραφο σε χαρτί.
         3.   Το σημείο επαφής που ορίζεται αρμόδιο για όλες τις κοινοποιήσεις είναι για τα κράτη Cariforum ο συντονιστής Cariforum, που προβλέπεται στο άρθρο 234 παράγραφος 1 της συμφωνίας, και για την Ευρωπαϊκή Ένωση, η Γενική Διεύθυνση Εμπορίου της Ευρωπαϊκής Επιτροπής. Κάθε μέρος ενημερώνει αμελλητί το άλλο μέρος για οποιαδήποτε αλλαγή του ορισθέντος σημείου επαφής.
         4.   Τυπογραφικά σφάλματα ήσσονος σημασίας σε αίτηση, ανακοίνωση, γραπτό υπόμνημα ή άλλο έγγραφο που αφορά τη διαδικασία της ειδικής ομάδας διαιτησίας μπορούν να διορθώνονται με τη διαβίβαση νέου εγγράφου, στο οποίο αναφέρονται σαφώς οι αλλαγές.
         5.   Ανάλογα με το αντικείμενο των επίμαχων διατάξεων, όλες οι αιτήσεις και κοινοποιήσεις που απευθύνονται στην επιτροπή εμπορίου και ανάπτυξης Cariforum-ΕΕ κοινοποιούνται και στις άλλες αρμόδιες υποεπιτροπές που ιδρύονται βάσει της συμφωνίας.
         Άρθρο 3
         Έναρξη της διαιτησίας
         1.   Εφόσον δεν συμφωνήσουν διαφορετικά, τα συμβαλλόμενα μέρη συναντώνται με την ειδική ομάδα διαιτησίας εντός δέκα ημερών από την ημερομηνία σύστασής της, για να καθορίσουν τα θέματα που τα μέρη ή η ειδική ομάδα διαιτησίας θεωρούν κατάλληλα, συμπεριλαμβανομένων των καταβλητέων αμοιβών και δαπανών των διαιτητών, που πρέπει να συνάδουν με τους κανόνες του ΠΟΕ. Τα μέλη της ειδικής ομάδας διαιτησίας και οι εκπρόσωποι των μερών μπορούν να συμμετάσχουν στη συνάντηση αυτή μέσω τηλεφώνου ή εικονοδιάσκεψης.
         
                     2.
                  
                  
                     
                                 α)
                              
                              
                                 Εφόσον τα μέρη δεν συμφωνήσουν διαφορετικά εντός επτά ημερών από την ημερομηνία σύστασης της ειδικής ομάδας διαιτησίας, η εντολή της ειδικής ομάδας διαιτησίας θα είναι η ακόλουθη:
                                 «Εξέταση, βάσει των σχετικών διατάξεων της συμφωνίας, του θέματος που προσδιορίζεται στην αίτηση σύστασης της ειδικής ομάδας διαιτησίας, με σκοπό να κριθεί η συμβατότητα του επίμαχου μέτρου με τις διατάξεις της συμφωνίας που προσδιορίζονται στην αίτηση σύστασης της ειδικής ομάδας διαιτησίας και να εκδοθεί απόφαση σύμφωνα με το άρθρο 209 της συμφωνίας».
                              
                           
                                 β)
                              
                              
                                 Τα μέρη κοινοποιούν τη συμφωνηθείσα εντολή στην ειδική ομάδα διαιτησίας εντός πέντε ημερών από την ημερομηνία κατά την οποία συμφώνησαν.
                              
                           
               Άρθρο 4
         Αρχικά υπομνήματα
         Το καταγγέλλον μέρος υποβάλλει το αρχικό γραπτό του υπόμνημα το αργότερο εντός είκοσι ημερών από την ημερομηνία σύστασης της ειδικής ομάδας διαιτησίας. Το μέρος κατά του οποίου στρέφεται η καταγγελία υποβάλλει το γραπτό του υπόμνημα αντίκρουσης το αργότερο εντός είκοσι ημερών από την ημερομηνία υποβολής του αρχικού γραπτού υπομνήματος του καταγγέλλοντος μέρους.
         Άρθρο 5
         Λειτουργία των ειδικών ομάδων διαιτησίας
         1.   Ο πρόεδρος της ειδικής ομάδας διαιτησίας προεδρεύει σε όλες τις συνεδριάσεις της. Η ειδική ομάδα διαιτησίας μπορεί να εξουσιοδοτήσει την προεδρεύουσα αρχή να λάβει διοικητικές και διαδικαστικές αποφάσεις.
         2.   Εφόσον δεν προβλέπεται διαφορετικά, η ειδική ομάδα διαιτησίας μπορεί να διεξαγάγει τις εργασίες της με κάθε μέσο, μεταξύ άλλων τηλεφωνικώς, με φαξ ή μέσω ηλεκτρονικού υπολογιστή.
         3.   Στις συσκέψεις της ειδικής ομάδας διαιτησίας μπορούν να συμμετέχουν μόνο οι διαιτητές, αλλά η ειδική ομάδα διαιτησίας μπορεί να επιτρέψει στους βοηθούς των διαιτητών να παρίστανται στις συσκέψεις της.
         4.   Η σύνταξη των αποφάσεων αποτελεί αποκλειστική αρμοδιότητα της ειδικής ομάδας διαιτησίας και δεν εκχωρείται σε άλλους.
         5.   Αν ανακύψει διαδικαστικό ζήτημα που δεν καλύπτεται από τις διατάξεις της συμφωνίας ή του παρόντος εσωτερικού κανονισμού, η ειδική ομάδα διαιτησίας, έπειτα από διαβούλευση με τα μέρη, μπορεί να ακολουθήσει κατάλληλη διαδικασία συμβατή με τη συμφωνία και με τους παρόντες κανόνες και που να εξασφαλίζει την ίση μεταχείριση των μερών.
         6.   Εφόσον η ειδική ομάδα διαιτησίας θεωρεί ότι είναι αναγκαία η τροποποίηση προθεσμίας που ισχύει για τη διαδικασία ή η πραγματοποίηση άλλης διαδικαστικής ή διοικητικής προσαρμογής, ενημερώνει γραπτώς τα μέρη σχετικά με τους λόγους της τροποποίησης ή προσαρμογής, προσδιορίζοντας την αναγκαία προθεσμία ή προσαρμογή. Η ειδική ομάδα διαιτησίας μπορεί να εγκρίνει την εν λόγω τροποποίηση ή προσαρμογή, αφού διαβουλευθεί με τα μέρη. Οι προθεσμίες του άρθρου 209 της συμφωνίας δεν μπορούν να τροποποιηθούν.
         Άρθρο 6
         Αντικατάσταση
         1.   Αν κάποιος διαιτητής δεν είναι σε θέση να συμμετάσχει στη διαδικασία, αν αποσυρθεί ή πρέπει να αντικατασταθεί, επιλέγεται αντικαταστάτης σύμφωνα με το άρθρο 207 παράγραφος 3 της συμφωνίας.
         2.   Αν συμβαλλόμενο μέρος θεωρεί ότι κάποιος διαιτητής δεν τηρεί τις απαιτήσεις του κώδικα δεοντολογίας για διαιτητές και διαμεσολαβητές (εφεξής «κώδικας δεοντολογίας») και ότι, για τον λόγο αυτόν, θα πρέπει να αντικατασταθεί, το εν λόγω μέρος προβαίνει σε σχετική κοινοποίηση στο άλλο μέρος εντός δεκαπέντε ημερών από τη στιγμή κατά την οποία περιήλθαν στη γνώση του τα στοιχεία που αποδεικνύουν την ουσιώδη παράβαση του κώδικα δεοντολογίας από τον διαιτητή.
         Αν συμβαλλόμενο μέρος θεωρεί ότι κάποιος διαιτητής, που δεν είναι ο πρόεδρος της ειδικής ομάδας διαιτησίας, δεν τηρεί τις απαιτήσεις του κώδικα δεοντολογίας, τα μέρη προβαίνουν σε διαβουλεύσεις και, αν συμφωνήσουν, παύουν τον διαιτητή και επιλέγουν αντικαταστάτη με τη διαδικασία του άρθρου 207 παράγραφος 3 της συμφωνίας.
         Αν τα μέρη δεν συμφωνήσουν ως προς την ανάγκη αντικατάστασης του διαιτητή, οποιοδήποτε μέρος μπορεί να ζητήσει την παραπομπή του ζητήματος στον πρόεδρο της ειδικής ομάδας διαιτησίας, ο οποίος λαμβάνει την οριστική απόφαση.
         Αν ο πρόεδρος αποφανθεί ότι ο διαιτητής δεν πληροί τις απαιτήσεις του κώδικα δεοντολογίας, επιλέγει νέο διαιτητή με κλήρωση από τον κατάλογο του άρθρου 221 της συμφωνίας, στον οποίο περιλαμβανόταν ο αρχικός διαιτητής. Αν ο αρχικός διαιτητής είχε επιλεγεί από τα μέρη σύμφωνα με το άρθρο 207 παράγραφος 2 της συμφωνίας, ο αντικαταστάτης επιλέγεται με κλήρωση από τον κατάλογο των ατόμων που είχαν προταθεί από το καταγγέλλον μέρος και από το μέρος κατά του οποίου στρέφεται η καταγγελία βάσει του άρθρου 221 της συμφωνίας. Η επιλογή του νέου διαιτητή γίνεται εντός πέντε ημερών από την ημερομηνία υποβολής της αίτησης στον πρόεδρο της ειδικής ομάδας διαιτησίας.
         3.   Αν κάποιο μέρος θεωρεί ότι ο πρόεδρος της ειδικής ομάδας διαιτησίας δεν πληροί τις απαιτήσεις του κώδικα δεοντολογίας, τα μέρη προβαίνουν σε διαβουλεύσεις και, αν συμφωνήσουν, αντικαθιστούν τον πρόεδρο και επιλέγουν αντικαταστάτη σύμφωνα με τη διαδικασία του άρθρου 207 παράγραφος 3 της συμφωνίας.
         Αν τα μέρη δεν συμφωνήσουν ως προς την ανάγκη αντικατάστασης του προέδρου, οποιοδήποτε μέρος μπορεί να ζητήσει την παραπομπή του ζητήματος σε κάποιο από τα υπόλοιπα μέλη του καταλόγου των ατόμων που είχαν επιλεγεί για τη θέση του προέδρου βάσει του άρθρου 221 παράγραφος 1 της συμφωνίας. Το άτομο αυτό επιλέγεται με κλήρωση από τον πρόεδρο της επιτροπής εμπορίου και ανάπτυξης Cariforum-ΕΕ ή από τον αναπληρωτή του προέδρου. Η απόφαση του ατόμου αυτού όσον αφορά την ανάγκη αντικατάστασης του προέδρου είναι οριστική.
         Αν το εν λόγω πρόσωπο αποφανθεί ότι ο αρχικός πρόεδρος δεν πληροί τις απαιτήσεις του κώδικα δεοντολογίας, επιλέγει νέο πρόεδρο με κλήρωση από τα υπόλοιπα μέλη του καταλόγου των ατόμων όπως προβλέπεται στο άρθρο 221 παράγραφος 1 της συμφωνίας, που μπορούν να ασκήσουν καθήκοντα προέδρου. Η επιλογή του νέου προέδρου γίνεται εντός πέντε ημερών από την ημερομηνία υποβολής της αίτησης που προβλέπεται στην παρούσα παράγραφο.
         4.   Οι εργασίες της ειδικής ομάδας διαιτησίας αναστέλλονται για όσο διάστημα διαρκούν οι διαδικασίες που προβλέπονται στο παρόν άρθρο.
         Άρθρο 7
         Ακροάσεις
         1.   Ο πρόεδρος καθορίζει την ημερομηνία και την ώρα της ακρόασης κατόπιν διαβουλεύσεων με τα συμβαλλόμενα μέρη και τα λοιπά μέλη της ειδικής ομάδας διαιτησίας και επιβεβαιώνει τα στοιχεία αυτά εγγράφως στα μέρη. Η πληροφορία αυτή δημοσιοποιείται επίσης από το μέρος που βαρύνεται με την υλικοτεχνική διαχείριση των διαδικασιών, αν η ακρόαση είναι δημόσια. Η ειδική ομάδα διαιτησίας μπορεί να αποφασίσει να μη συγκαλέσει ακρόαση, εκτός αν κάποιο από τα μέρη διαφωνήσει.
         2.   Με την επιφύλαξη τυχόν διαφορετικής συμφωνίας των μερών, η ακρόαση πραγματοποιείται στις Βρυξέλλες, αν το καταγγέλλον μέρος είναι τα κράτη Cariforum, και στα εδάφη των κρατών Cariforum, αν το καταγγέλλον μέρος είναι η ΕΕ. Αν η διαφορά αφορά μέτρο που εφαρμόζεται από συμβαλλόμενο κράτος Cariforum, η ακρόαση πραγματοποιείται στο έδαφος αυτού του κράτους, εκτός αν το εν λόγω κράτος ζητήσει γραπτώς από την ειδική ομάδα διαιτησίας, εντός δέκα ημερών από τη σύστασή της, την πραγματοποίηση της ακρόασης σε άλλο τόπο.
         3.   Η ειδική ομάδα διαιτησίας μπορεί να συγκαλέσει πρόσθετη ακρόαση μόνο σε εξαιρετικές περιπτώσεις. Για τις διαδικασίες που προβλέπονται από το άρθρο 211 παράγραφος 2, το άρθρο 212 παράγραφος 2 και το άρθρο 214 παράγραφος 2 της συμφωνίας δεν επιτρέπεται η σύγκληση πρόσθετης ακρόασης.
         4.   Όλοι οι διαιτητές είναι παρόντες σε όλη τη διάρκεια των ακροάσεων.
         5.   Στις ακροάσεις μπορούν να συμμετάσχουν τα ακόλουθα πρόσωπα, ανεξάρτητα από το αν οι διαδικασίες είναι δημόσιες ή όχι:
         
                     α)
                  
                  
                     εκπρόσωποι των συμβαλλόμενων μερών·
                  
               
                     β)
                  
                  
                     σύμβουλοι των συμβαλλόμενων μερών·
                  
               
                     γ)
                  
                  
                     διοικητικό προσωπικό, διερμηνείς, μεταφραστές και εισηγητές· και
                  
               
                     δ)
                  
                  
                     βοηθοί διαιτητών.
                  
               Μόνο οι εκπρόσωποι και οι σύμβουλοι των μερών απευθύνονται στην ειδική ομάδα διαιτησίας.
         6.   Το αργότερο επτά ημέρες πριν από την ημερομηνία της ακρόασης, κάθε μέρος παραδίδει στην ειδική ομάδα διαιτησίας κατάλογο με τα ονόματα των προσώπων τα οποία θα αναπτύξουν προφορικά επιχειρήματα ή παρατηρήσεις, κατά την ακρόαση, εκ μέρους του εν λόγω συμβαλλόμενου μέρους και με τα ονόματα των άλλων εκπροσώπων ή συμβούλων οι οποίοι θα παρίστανται στην ακρόαση.
         7.   Σύμφωνα με το άρθρο 216 της συμφωνίας, οι ακροάσεις των ειδικών ομάδων διαιτησίας είναι δημόσιες, εκτός αν η ειδική ομάδα διαιτησίας αποφασίσει διαφορετικά. Ωστόσο, η ειδική ομάδα διαιτησίας συνεδριάζει κεκλεισμένων των θυρών, αν τα υπομνήματα και τα επιχειρήματα συμβαλλόμενου μέρους περιέχουν εμπιστευτικές εμπορικές πληροφορίες. Η ειδική ομάδα, έπειτα από διαβούλευση με τα μέρη, καθορίζει τις κατάλληλες υλικοτεχνικές ρυθμίσεις και διαδικασίες, έτσι ώστε οι δημόσιες ακροάσεις να διεξάγονται με αποτελεσματικό τρόπο. Οι διαδικασίες αυτές μπορούν να περιλαμβάνουν τη χρήση ζωντανής διαδικτυακής μετάδοσης ή κλειστού κυκλώματος τηλεόρασης.
         8.   Η ειδική ομάδα διαιτησίας διεξάγει την ακρόαση με τον ακόλουθο τρόπο:
         
                      
                  
                  
                     Επιχειρηματολογία
                     
                                 α)
                              
                              
                                 Επιχειρήματα του καταγγέλλοντος μέρους
                              
                           
                                 β)
                              
                              
                                 Επιχειρήματα του μέρους κατά του οποίου στρέφεται η καταγγελία.
                              
                           
               
                      
                  
                  
                     Επιχειρηματολογία αντίκρουσης
                     
                                 α)
                              
                              
                                 Επιχειρήματα του καταγγέλλοντος μέρους
                              
                           
                                 β)
                              
                              
                                 Ανταπάντηση του μέρους κατά του οποίου στρέφεται η καταγγελία.
                              
                           
               9.   Η ειδική ομάδα διαιτησίας μπορεί να υποβάλει ερωτήσεις σε οποιοδήποτε μέρος ανά πάσα στιγμή κατά την ακρόαση.
         10.   Η ειδική ομάδα διαιτησίας μεριμνά για τη σύνταξη πρακτικών για κάθε ακρόαση και για τη διαβίβασή τους στα μέρη το ταχύτερο δυνατόν.
         11.   Εντός δεκατεσσάρων ημερών από την ημερομηνία της ακρόασης κάθε μέρος μπορεί να υποβάλει συμπληρωματικό γραπτό υπόμνημα για κάθε θέμα που προέκυψε κατά την ακρόαση.
         Άρθρο 8
         Γραπτές ερωτήσεις
         1.   Η ειδική ομάδα διαιτησίας μπορεί, ανά πάσα στιγμή κατά τη διαδικασία, να απευθύνει ερωτήσεις γραπτώς σε ένα ή και στα δύο μέρη. Και τα δύο μέρη λαμβάνουν αντίγραφο των ερωτήσεων που υποβάλλονται από την ειδική ομάδα διαιτησίας.
         2.   Κάθε μέρος διαβιβάζει επίσης στο άλλο μέρος αντίγραφο των γραπτών απαντήσεών του στις ερωτήσεις της ειδικής ομάδας διαιτησίας. Σε κάθε μέρος παρέχεται η δυνατότητα να σχολιάσει γραπτώς τις απαντήσεις του άλλου μέρους εντός επτά ημερών από την ημερομηνία παραλαβής.
         Άρθρο 9
         Εμπιστευτικότητα
         Τα μέρη υποχρεούνται να επιδεικνύουν εχεμύθεια όσον αφορά τις ακροάσεις της ειδικής ομάδας διαιτησίας, που πραγματοποιούνται κεκλεισμένων των θυρών, σύμφωνα με το άρθρο 7 παράγραφος 7. Κάθε μέρος αντιμετωπίζει ως εμπιστευτικές τις πληροφορίες που υποβάλλει στην ειδική ομάδα διαιτησίας το άλλο μέρος και τις οποίες το εν λόγω μέρος έχει χαρακτηρίσει εμπιστευτικές. Αν ένα μέρος υποβάλει εγγράφως εμπιστευτικό υπόμνημα στην ειδική ομάδα διαιτησίας, παρέχει επίσης, κατόπιν αιτήσεως του άλλου μέρους, μη εμπιστευτική περίληψη των πληροφοριών που περιέχονται στο υπόμνημά του, η οποία δύναται να δημοσιοποιηθεί το αργότερο δεκαπέντε ημέρες από την ημερομηνία της αίτησης ή από την ημερομηνία υποβολής του υπομνήματος, αν αυτή είναι μεταγενέστερη. Καμία διάταξη των παρόντων κανόνων δεν εμποδίζει συμβαλλόμενο μέρος να δημοσιοποιήσει δηλώσεις επί των δικών του θέσεων.
         Άρθρο 10
         Μονομερείς επαφές
         1.   Η ειδική ομάδα διαιτησίας δεν πραγματοποιεί συναντήσεις ή επαφές με το ένα μέρος αν δεν παρευρίσκεται και το άλλο μέρος.
         2.   Κανένα μέλος της ειδικής ομάδας διαιτησίας δεν επιτρέπεται να συζητεί πτυχές του αντικειμένου της διαδικασίας με ένα ή και τα δύο μέρη εν απουσία των άλλων διαιτητών.
         Άρθρο 11
         Φιλικά υπομνήματα
         1.   Σύμφωνα με το άρθρο 217 της συμφωνίας, η ειδική ομάδα διαιτησίας μπορεί να λάβει γραπτά υπομνήματα (παρατηρήσεις) που δεν έχει ζητήσει, με την προϋπόθεση ότι τα υπομνήματα αυτά υποβάλλονται εντός δεκαπέντε ημερών από την ημερομηνία σύστασης της ειδικής ομάδας διαιτησίας, είναι συνοπτικά και δεν υπερβαίνουν σε καμία περίπτωση τις δεκαπέντε δακτυλογραφημένες σελίδες, συμπεριλαμβανομένων των ενδεχόμενων παραρτημάτων, και αφορούν άμεσα τα πραγματικά ή νομικά περιστατικά της υπόθεσης που εξετάζεται από την ειδική ομάδα διαιτησίας.
         2.   Τα υπομνήματα πρέπει να περιλαμβάνουν λεπτομερή προσδιορισμό του προσώπου, φυσικού ή νομικού, που τα υποβάλλει, συμπεριλαμβανομένης της φύσης των δραστηριοτήτων του και των χρηματοδοτικών του πόρων, και να καθορίζουν το συμφέρον του εν λόγω προσώπου στη διαδικασία διαιτησίας. Πρέπει να είναι συντεταγμένα στις γλώσσες που επιλέγουν τα μέρη σύμφωνα με το άρθρο 218 της συμφωνίας και το άρθρο 14 του παρόντος εσωτερικού κανονισμού.
         3.   Η ειδική ομάδα διαιτησίας μνημονεύει στην απόφασή της όλα τα υπομνήματα που έχει λάβει και τα οποία πληρούν τις απαιτήσεις των παραγράφων 1 και 2. Η ειδική ομάδα διαιτησίας δεν υποχρεούται να εξετάσει στην απόφασή της τα επιχειρήματα που αναπτύσσονται στα εν λόγω υπομνήματα. Κάθε υπόμνημα που λαμβάνει η ειδική ομάδα διαιτησίας βάσει του παρόντος κανόνα υποβάλλεται στα μέρη προς διατύπωση σχολίων.
         Άρθρο 12
         Πληροφορίες ή τεχνικές συμβουλές
         Αν, σύμφωνα με το άρθρο 217 της συμφωνίας, η ειδική ομάδα διαιτησίας ζητήσει πληροφορίες ή τεχνικές συμβουλές από πρόσωπα ή άλλους φορείς εκτός από τα μέρη, ενημερώνει τα μέρη για την πρόθεσή της να ζητήσει τις εν λόγω πληροφορίες ή τεχνικές συμβουλές και τους παρέχει τη δυνατότητα να διατυπώσουν τις παρατηρήσεις τους. Η ειδική ομάδα διαιτησίας λαμβάνει υπόψη τις παρατηρήσεις των μερών για κάθε πληροφορία ή τεχνική συμβουλή που λαμβάνει, στις περιπτώσεις στις οποίες συνεκτιμά αυτές τις πληροφορίες ή τεχνικές συμβουλές κατά την κατάρτιση της απόφασής της.
         Άρθρο 13
         Επείγουσες περιπτώσεις
         Στις επείγουσες περιπτώσεις που προβλέπονται στο κεφάλαιο 2 του μέρους III της συμφωνίας, η ειδική ομάδα διαιτησίας, έπειτα από διαβούλευση με τα μέρη, αναπροσαρμόζει δεόντως τις προθεσμίες που προβλέπονται στους παρόντες κανόνες και ενημερώνει σχετικά τα μέρη.
         Άρθρο 14
         Μετάφραση και διερμηνεία
         1.   Κατά τις διαβουλεύσεις που προβλέπονται στο άρθρο 204 της συμφωνίας, και το αργότερο έως τη συνεδρίαση του άρθρου 3 παράγραφος 1 του παρόντος εσωτερικού κανονισμού, τα μέρη προσπαθούν να συμφωνήσουν σχετικά με μια κοινή γλώσσα εργασίας για τις διαδικασίες ενώπιον της ειδικής ομάδας διαιτησίας.
         2.   Αν τα συμβαλλόμενα μέρη αδυνατούν να συμφωνήσουν σχετικά με μια κοινή γλώσσα εργασίας έως την ημερομηνία αυτή, εφαρμόζονται οι κανόνες του άρθρου 218 παράγραφος 2 της συμφωνίας.
         3.   Το μέρος κατά του οποίου στρέφεται η καταγγελία μεριμνά για τη διερμηνεία των προφορικών παρατηρήσεων στη γλώσσα που επιλέγουν τα μέρη.
         4.   Οι αποφάσεις της ειδικής ομάδας διαιτησίας εκδίδονται στη γλώσσα ή στις γλώσσες που επιλέγουν τα μέρη.
         5.   Τα μέρη δύνανται να διατυπώσουν τις παρατηρήσεις τους για τη μετάφραση εγγράφου που συντάσσεται σύμφωνα με τους παρόντες κανόνες.
         Άρθρο 15
         Υπολογισμός προθεσμιών
         Αν, λόγω της εφαρμογής του άρθρου 1 παράγραφος 3 του παρόντος εσωτερικού κανονισμού, ένα μέρος παραλάβει έγγραφο σε ημερομηνία διαφορετική από την ημερομηνία παραλαβής του ίδιου εγγράφου από το άλλο μέρος, οποιαδήποτε χρονική περίοδος που υπολογίζεται βάσει της ημερομηνίας παραλαβής του εγγράφου υπολογίζεται από την τελευταία ημερομηνία παραλαβής του εν λόγω εγγράφου.
         Άρθρο 16
         Άλλες διαδικασίες
         1.   Ο παρών εσωτερικός κανονισμός εφαρμόζεται επίσης στις διαδικασίες που προβλέπονται από το άρθρο 211 παράγραφος 2, το άρθρο 212 παράγραφος 2 και το άρθρο 214 παράγραφος 2 της συμφωνίας. Ωστόσο, οι προθεσμίες που καθορίζονται στον παρόντα εσωτερικό κανονισμό ευθυγραμμίζονται με τις ειδικές προθεσμίες που προβλέπονται για την έκδοση απόφασης από την ειδική ομάδα διαιτησίας στις εν λόγω άλλες διαδικασίες.
         2.   Στην περίπτωση που είναι αδύνατη η σύγκληση της αρχικής ειδικής ομάδας ή ορισμένων μελών της για τις διαδικασίες που προβλέπονται στο άρθρο 211 παράγραφος 2, το άρθρο 212 παράγραφος 2 και το άρθρο 214 παράγραφος 2 της συμφωνίας, εφαρμόζονται οι διαδικασίες του άρθρου 207 της συμφωνίας. Η προθεσμία κοινοποίησης της απόφασης παρατείνεται κατά δεκαπέντε ημέρες.
      
   
   
      ΠΑΡΑΡΤΗΜΑ II
      
         ΚΩΔΙΚΑΣ ΔΕΟΝΤΟΛΟΓΙΑΣ ΤΩΝ ΕΙΔΙΚΩΝ ΟΜΑΔΩΝ ΔΙΑΙΤΗΣΙΑΣ ΚΑΙ ΤΩΝ ΔΙΑΜΕΣΟΛΑΒΗΤΩΝ
         Άρθρο 1
         Ορισμοί
         Σύμφωνα με τον παρόντα κώδικα δεοντολογίας, νοούνται ως:
         α)   «μέλος» ή «διαιτητής»: το μέλος ειδικής ομάδας διαιτησίας που συγκροτείται βάσει του άρθρου 207 της συμφωνίας·
         β)   «διαμεσολαβητής»: το πρόσωπο που διεξάγει διαμεσολάβηση σύμφωνα με το άρθρο 205 της συμφωνίας·
         γ)   «υποψήφιος»: το άτομο το όνομα του οποίου περιλαμβάνεται στον κατάλογο διαιτητών που αναφέρεται στο άρθρο 221 της συμφωνίας και το οποίο εξετάζεται για ενδεχόμενη επιλογή του ως μέλους ειδικής ομάδας διαιτησίας βάσει του άρθρου 207 της συμφωνίας·
         δ)   «βοηθός»: το άτομο το οποίο, ενόψει του διορισμού μέλους, διεξάγει έρευνα ή επικουρεί το μέλος·
         ε)   «διαδικασία»: αν δεν ορίζεται διαφορετικά, η διαδικασία που διεξάγεται στο πλαίσιο ειδικής ομάδας διαιτησίας δυνάμει της συμφωνίας·
         στ)   «προσωπικό»: σε σχέση με μέλος, τα άτομα τα οποία τελούν υπό τη διεύθυνση και τον έλεγχο του μέλους αυτού, εξαιρουμένων των βοηθών.
         Άρθρο 2
         Υποχρεώσεις όσον αφορά τη διαδικασία
         Κάθε υποψήφιος και μέλος οφείλει να αποφεύγει οποιαδήποτε παρατυπία ή εντύπωση παρατυπίας, να είναι ανεξάρτητος και αμερόληπτος, να αποφεύγει τις άμεσες ή έμμεσες συγκρούσεις συμφερόντων και να τηρεί αυστηρά τους κανόνες δεοντολογίας για την εξασφάλιση της ακεραιότητας και της αμεροληψίας του μηχανισμού διευθέτησης διαφορών. Τα πρώην μέλη συμμορφώνονται με τις υποχρεώσεις που καθορίζονται στα άρθρα 6 και 7 του παρόντος κώδικα δεοντολογίας.
         Άρθρο 3
         Υποχρεώσεις κοινοποίησης
         1.   Πριν από την επιβεβαίωση της επιλογής του ως μέλους της ειδικής ομάδας διαιτησίας βάσει της συμφωνίας, κάθε υποψήφιος οφείλει να κοινοποιεί την ύπαρξη κάθε συμφέροντος, σχέσης ή θέματος που θα μπορούσε να επηρεάσει την ανεξαρτησία ή την αμεροληψία του ή να εγείρει εύλογη υπόνοια παρατυπίας ή μεροληψίας κατά τη διαδικασία. Για τον σκοπό αυτό, ο υποψήφιος πρέπει να καταβάλλει κάθε δυνατή προσπάθεια προκειμένου να λαμβάνει γνώση της ύπαρξης τέτοιου είδους συμφερόντων, σχέσεων και θεμάτων. Αυτές οι υποχρεώσεις κοινοποίησης δεν επεκτείνονται στη δημοσιοποίηση θεμάτων η σημασία των οποίων για τα προς εξέταση στη διαδικασία θέματα είναι αμελητέα. Οι εν λόγω υποχρεώσεις λαμβάνουν υπόψη την ανάγκη σεβασμού της ιδιωτικής ζωής των ατόμων στα οποία εφαρμόζεται ο παρών κώδικας και δεν πρέπει να είναι διοικητικά επαχθείς σε βαθμό που να καθιστούν πρακτικά αδύνατη τη συμμετοχή, στις ειδικές μονάδες διαιτησίας, ατόμων που κατά τα λοιπά έχουν τα σχετικά προσόντα.
         2.   Κάθε υποψήφιος ή μέλος της ειδικής ομάδας οφείλει να κοινοποιεί στην επιτροπή εμπορίου και ανάπτυξης Cariforum-ΕΕ, προς εξέταση από τα μέρη, μόνο θέματα σχετικά με πραγματικές ή πιθανές παραβιάσεις του παρόντος κώδικα δεοντολογίας.
         3.   Από τη στιγμή της επιλογής του, το μέλος οφείλει να εξακολουθήσει να καταβάλλει κάθε δυνατή προσπάθεια προκειμένου να λαμβάνει γνώση της ύπαρξης τυχόν συμφερόντων, σχέσεων ή θεμάτων που αναφέρονται στην παράγραφο 1 του παρόντος άρθρου, τα οποία πρέπει να κοινοποιεί. Η υποχρέωση κοινοποίησης αποτελεί διαρκές καθήκον, το οποίο απαιτεί από τα μέλη να κοινοποιούν οποιαδήποτε τέτοια συμφέροντα, σχέσεις και θέματα, που ενδέχεται να ανακύψουν σε οποιοδήποτε στάδιο της διαδικασίας. Το μέλος οφείλει να κοινοποιεί εγγράφως στην επιτροπή εμπορίου και ανάπτυξης Cariforum-ΕΕ τα εν λόγω συμφέροντα, σχέσεις και θέματα, προς εξέταση από τα μέρη.
         Άρθρο 4
         Καθήκοντα των μελών
         1.   Τα μέλη, από τη στιγμή της επιλογής τους, οφείλουν να εκτελούν τα καθήκοντά τους στο ακέραιο και χωρίς καθυστέρηση καθ’ όλη τη διάρκεια της διαδικασίας και με εντιμότητα και ευσυνειδησία.
         2.   Τα μέλη οφείλουν να εξετάζουν αποκλειστικά και μόνο τα θέματα που ανακύπτουν κατά τη διαδικασία και που είναι απαραίτητα για τη λήψη απόφασης και δεν επιτρέπεται να αναθέτουν σε κανένα άλλο πρόσωπο το έργο αυτό.
         3.   Τα μέλη λαμβάνουν όλα τα δέοντα μέτρα για να διασφαλίζουν ότι οι βοηθοί και το προσωπικό τους γνωρίζουν τα άρθρα 2, 3 και 7 του παρόντος κώδικα δεοντολογίας και συμμορφώνονται με αυτά.
         4.   Κανένα μέλος δεν επιτρέπεται να πραγματοποιεί μονομερείς επαφές σχετικά με τη διαδικασία.
         Άρθρο 5
         Ανεξαρτησία και αμεροληψία των μελών
         1.   Τα μέλη οφείλουν να είναι ανεξάρτητα και αμερόληπτα, να αποφεύγουν οποιαδήποτε παρατυπία ή εντύπωση παρατυπίας και να μην επηρεάζονται από ίδια συμφέροντα, έξωθεν πιέσεις, πολιτικές πεποιθήσεις, διαμαρτυρίες της κοινής γνώμης, προσήλωση σε ένα από τα μέρη ή τον φόβο της κριτικής.
         2.   Τα μέλη οφείλουν να μην αναλαμβάνουν, αμέσως ή εμμέσως, υποχρεώσεις ή να δέχονται οφέλη τα οποία θα μπορούσαν με οποιονδήποτε τρόπο να επηρεάσουν, ή να φανεί ότι επηρεάζουν, την ομαλή εκτέλεση των καθηκόντων τους.
         3.   Τα μέλη δεν κάνουν χρήση της ιδιότητάς τους ως μελών της ειδικής ομάδας διαιτησίας για να προωθήσουν προσωπικά ή ιδιωτικά συμφέροντα και υποχρεούνται να αποφεύγουν ενέργειες οι οποίες ενδέχεται να δημιουργήσουν την εντύπωση ότι κάποιοι είναι σε θέση να τα επηρεάζουν.
         4.   Τα μέλη δεν επιτρέπουν να επηρεάζεται η συμπεριφορά τους ή η κρίση τους από σχέσεις ή ευθύνες οικονομικού, επιχειρηματικού, επαγγελματικού, οικογενειακού ή κοινωνικού χαρακτήρα.
         5.   Τα μέλη οφείλουν να αποφεύγουν να συνάπτουν οποιαδήποτε σχέση ή να αποκτούν οποιαδήποτε οικονομικά οφέλη που ενδέχεται να επηρεάσουν την αμεροληψία τους ή που θα μπορούσαν εύλογα να δημιουργήσουν την εντύπωση παρατυπίας ή μεροληψίας.
         Άρθρο 6
         Υποχρεώσεις πρώην μελών
         Όλα τα πρώην μέλη αποφεύγουν ενέργειες οι οποίες μπορούν να δημιουργήσουν την εντύπωση ότι επέδειξαν μεροληψία κατά την εκτέλεση των καθηκόντων τους ή ότι αποκόμισαν όφελος από την απόφαση της ειδικής ομάδας διαιτησίας.
         Άρθρο 7
         Εμπιστευτικότητα
         1.   Τα μέλη και τα πρώην μέλη δεν επιτρέπεται σε καμία χρονική στιγμή να αποκαλύπτουν ή να κάνουν χρήση οποιασδήποτε μη δημόσιας πληροφορίας που αφορά τη διαδικασία ή που προέκυψε κατά τη διαδικασία, παρά μόνο για τους σκοπούς της εν λόγω διαδικασίας, και δεν δύνανται σε καμία περίπτωση να αποκαλύπτουν ή να κάνουν χρήση οποιασδήποτε τέτοιας πληροφορίας για να αποκομίσουν προσωπικά οφέλη ή προνόμια για άλλους ή για να βλάψουν τα συμφέροντα άλλων.
         2.   Τα μέλη υποχρεούνται να μην αποκαλύπτουν αποφάσεις ή τμήματα αποφάσεων της ειδικής ομάδας διαιτησίας πριν από τη δημοσίευσή τους σύμφωνα με τη συμφωνία.
         3.   Τα μέλη και τα πρώην μέλη δεν επιτρέπεται σε καμία χρονική στιγμή να αποκαλύπτουν τις συζητήσεις της ειδικής ομάδας διαιτησίας ή τις απόψεις οποιουδήποτε μέλους.
         Άρθρο 8
         Δαπάνες
         Κάθε μέλος τηρεί αρχείο και καταγράφει τον χρόνο που αφιέρωσε στη διαδικασία και τα έξοδά του.
         Άρθρο 9
         Διαμεσολαβητές
         Οι κανόνες που περιγράφονται στον παρόντα κώδικα δεοντολογίας, όπως ισχύουν για τα μέλη και τα πρώην μέλη, ισχύουν κατ’ αναλογία για τους διαμεσολαβητές.